b'\n_START_ARTICLE_\nOktobermanifestet\n_START_PARAGRAPH_\nOktobermanifestet (russisk: \xd0\x9e\xd0\xba\xd1\x82\xd1\x8f\xd0\xb1\xd1\x80\xd1\x8c\xd1\x81\xd0\xba\xd0\xb8\xd0\xb9 \xd0\x9c\xd0\xb0\xd0\xbd\xd0\xb8\xd1\x84\xd0\xb5\xd1\x81\xd1\x82, \xd0\x9c\xd0\xb0\xd0\xbd\xd0\xb8\xd1\x84\xd0\xb5\xd1\x81\xd1\x82 17 \xd0\xbe\xd0\xba\xd1\x82\xd1\x8f\xd0\xb1\xd1\x80\xd1\x8f) blev udstedt den 30. oktober 1905 af zar Nikolaj 2. af Rusland efter r\xc3\xa5d fra premierminister Sergej Vitte som reaktion p\xc3\xa5 revolutionen i 1905. Dokumentets officielle navn er Manifestet for forbedring af statens tilstand (russisk: \xd0\x9c\xd0\xb0\xd0\xbd\xd0\xb8\xd1\x84\xd0\xb5\xd1\x81\xd1\x82 \xd0\xbe\xd0\xb1 \xd1\x83\xd1\x81\xd0\xbe\xd0\xb2\xd0\xb5\xd1\x80\xd1\x88\xd0\xb5\xd0\xbd\xd1\x81\xd1\x82\xd0\xb2\xd0\xbe\xd0\xb2\xd0\xb0\xd0\xbd\xd0\xb8\xd0\xb8 \xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd0\xbe\xd0\xb3\xd0\xbe \xd0\xbf\xd0\xbe\xd1\x80\xd1\x8f\xd0\xb4\xd0\xba\xd0\xb0)._NEWLINE_Manifestet im\xc3\xb8degik den sociale uro i Rusland og lovede at give borgerlige rettigheder til folket, blandt andet retssikkerhed, religionsfrihed, trykkefrihed, forsamlingsfrihed og organisationsfrihed. Folkelig repr\xc3\xa6sentation i Dumaen blev ogs\xc3\xa5 n\xc3\xa6vnt, foruden almindelig valgret og at ingen lov kunne tr\xc3\xa6de i kraft uden at v\xc3\xa6ret godkendt i Dumaen._NEWLINE_Manifestet var en forl\xc3\xb8ber for den f\xc3\xb8rste russiske forfatning. I realiteten bet\xc3\xb8d manifestet og forfatningen ikke s\xc3\xa5 meget, da zaren fortsat havde vetoret overfor Dumaens beslutninger, og han opl\xc3\xb8ste den flere gange.'